SET ปิดเช้าพุ่ง 10 จุด รับปัจจัยบวกโควิดในปท.ดีขึ้น-ลุ้นคลายล็อกดาวน์
SET ปิดเช้าพุ่ง 10 จุด รับปัจจัยบวกโควิดในปท.ดีขึ้นหวังคลายล็อกดาวน์ แนะจับตาประชุมเฟดที่แจ็คสันโฮล 26 - 28 ส.ค. บ่ายนี้ตลาดฯคงแกว่งบวกต่อไปได้ ให้แนวรับ 1,580 - 1,570 แนวต้าน 1,595 - 1,598 จุด
24 ส.ค. 2564

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยเช้านี้ปรับตัวขึ้น คล้ายกับตลาดหุ้นภูมิภาคเอเชียเช้านี้แกว่ง Sideway up หลังจากเงินดอลลาร์สหรัฐอ่อนค่าลง เป็นผลจากดัชนีผู้จัดการฝ่ายจัดซื้อ (PMI) ของสหรัฐฯออกมาต่ำกว่าตลาดคาด และราคาน้ำมันฟื้นตัวขึ้นด้วย
ส่วนบ้านเราได้แรงหนุนจากจำนวนผู้ติดเชื้อไวรัสโควิด-19 ลดลงต่อเนื่อง จึงเกิดความคาดหวังรัฐบาลผ่อนคลายมาตรการล็อกดาวน์ อย่างไรก็ดียังต้องจับตาการประชุมประจำปีของธนาคารกลางสหรัฐฯ (เฟด) เมืองแจ็คสันโฮลในวันที่ 26 – 28 ส.ค.นี้ ประธานเฟดจะส่งสัญญาณใดออกมาหรือไม่ และติดตามงานไทยแลนด์โฟกัสในช่วงวันที่ 25 – 27 ส.ค.น่าจะเป็น Sentiment บวกให้กับตลาดบ้านเราได้ด้วย
สำหรับแนวโน้มการลงทุนในช่วงบ่ายนี้ นายกรภัทร กล่าวว่า ตลาดฯคงจะเคลื่อนไหวในแดนบวกต่อไปได้ โดยมีแนวรับ 1,580 – 1,570 จุด ส่วนแนวต้าน 1,595 – 1,598 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,517.41 ล้านบาท ปิดที่ 117.50 บาท ลดลง 0.50 บาท
PTT มูลค่าการซื้อขาย 3,338.01 ล้านบาท ปิดที่ 37.50 บาท เพิ่มขึ้น 1.50 บาท
OR มูลค่าการซื้อขาย 2,181.87 ล้านบาท ปิดที่ 29.25 บาท ลดลง 0.75 บาท
PTTEP มูลค่าการซื้อขาย 1,736.76 ล้านบาท ปิดที่ 107.50 บาท เพิ่มขึ้น 3.00 บาท
BBL มูลค่าการซื้อขาย 1,611.05 ล้านบาท ปิดที่ 113.50 บาท เพิ่มขึ้น 1.00 บาท